16.3.2023
MT
Il-Ġurnal Uffiċjali tal-Unjoni Ewropea
C 100/93
5.3.
Il-KESE jissottolinja l-importanza tal-finanzjament ta’ infrastruttura ta’ esperimentazzjoni u ttestjar biex tgħin lill-istart-ups jespandu t-teknoloġiji tagħhom u jnaqqsu d-distakk bejn il-laboratorji u l-applikazzjonijiet kummerċjali.
F’dan ir-rigward, huwa jilqa’ l-introduzzjoni tal-kunċett il-ġdid ta’ “faċilitajiet tal-ittestjar u l-esperimentazzjoni” fl-abbozz ta’ reviżjoni tal-GBER dwar l-għajnuna mill-Istat.
B’mod partikolari, il-kunċett ta’ infrastruttura ta’ ttestjar u esperimentazzjoni għandu jkun distint minn dawk komunement imsejħa “infrastrutturi teknoloġiċi”.
F’dan ir-rigward, l-użu ekonomiku predominanti jista’ jkun l-element distintiv.
Barra minn hekk, il-livelli limitu ta’ notifika għandhom ikunu ekwivalenti għal EUR 21 miljun kemm għall-infrastruttura ta’ ttestjar u esperimentazzjoni kif ukoll għall-infrastrutturi teknoloġiċi, u għandu jkun hemm reġim favorevoli għall-kumpaniji li jikkontribwixxu għal tal-inqas 5 % tal-kostijiet tal-investiment għall-infrastruttura ta’ ttestjar u esperimentazzjoni. 5.4.
Il-KESE jilqa’ wkoll l-inizjattiva tal-akkwist pubbliku.
F’dan il-kuntest, huwa jissuġġerixxi li tiġi kkunsidrata l-possibbiltà li jiġi introdott mekkaniżmu li jiggarantixxi l-parteċipazzjoni ta’ mill-inqas start-up wieħed fl-akkwisti l-aktar innovattivi. 5.5.
Il-KESE jissottolinja l-importanza li jkun hemm reġim robust tal-proprjetà intellettwali li japplika għall-invenzjo­ nijiet tal-istart-ups sabiex jiġi promoss l-iżvilupp kontinwu tar-riċerka.
Ladarba l-imsieħba kummerċjali jitolbu l-esklużività għar-riżultati xjentifiċi fi stadju bikri (li teħtieġ esklużività għall-appoġġ u għall-kollaborazzjoni mal-laboratorji xjentifiċi), hemm riskju li dawn ir-riżultati ma jiġux żviluppati aktar mil-laboratorji xjentifiċi peress li ma jibqgħux ta’ interess ekonomiku.
6.
Inizjattiva ewlenija biex inħaffu u nsaħħu l-innovazzjoni fl-ekosistemi Ewropej tal-innovazzjoni madwar l-UE u nindirizzaw id-distakk fl-innovazzjoni 6.1.
Il-KESE jħeġġeġ lill-Kummissjoni tinkoraġixxi d-dimensjoni interreġjonali tal-investimenti.
B’mod partikolari, jilqa’ l-prijorità mogħtija lil ċerti proġetti ta’ innovazzjoni interreġjonali marbuta mal-prijoritajiet ewlenin tal-UE (bħas-sostenibbiltà), bil-parteċipazzjoni konġunta ta’ reġjuni inqas innovattivi u aktar innovattivi. 6.2.
Il-KESE jenfasizza li l-innovazzjoni hija bbażata fuq il-katina kollha tar-riċerka u l-iżvilupp.
Din tvarja minn riċerka xprunata mill-kurżità għar-riċerka applikata u l-iżvilupp, kif ukoll l-edukazzjoni u t-taħriġ, u tiddependi mill-kapaċitajiet u mir-riżorsi meħtieġa għall-adozzjoni ta’ innovazzjonijiet determinati mis-sistemi politiċi, kulturali u soċjoekonomiċi.
F’dan ir-rigward, il-KESE jissottolinja li, sabiex ikun hemm innovazzjoni strutturali u l-iżvilupp ta’ ideat ġodda applikati, l-appoġġ pubbliku għandu jkun ta’ benefiċċju wkoll għall-edukazzjoni għolja, inkluża l-edukazzjoni vokazzjonali (li hija kruċjali biex tiġi aċċellerata l-innovazzjoni) u l-laboratorji tal-innovazzjoni u mhux biss għall-proġetti li diġà laħqu l-fażi tas-suq.
Għadd ta’ universitajiet pilota jistgħu jintużaw mill-Kummissjoni biex jintlaħaq dan l-għan. 6.3.
Il-KESE jilqa’ wkoll l-appoġġ tal-Kummissjoni lill-Istati Membri fl-iżvilupp ta’ proġetti transfruntiera importanti ta’ interess Ewropew komuni, u jissottolinja l-importanza li tiġi appoġġjata wkoll il-fażi tar-riċerka, peress li l-innovazzjoni hija proċess lokali li għandu jiġi appoġġjat mill-bidu f’xenarju minn isfel għal fuq, f’konformità mar-rapport finali tal-Konferenza dwar il-Futur tal-Ewropa (proposti 12 u 35) Għaldaqstant, kemm l-attivitajiet ta’ riċerka kif ukoll l-iżvilupp professjonali tar-riċerkaturi għandhom jiġu ffinanzjati.
Ir-riżultati tar-riċerka, li huma ffinanzjati mill-pubbliku, għandhom ikunu miftuħa għal aktar żvilupp mill-innovaturi, eventwalment permezz tal-pjattaforma Innospace. 6.4.
Il-KESE jilqa’ l-pubblikazzjoni ta’ dokument ta’ gwida biex jgħin lill-awtoritajiet ikkonċernati jagħżlu l-aktar aġenda strateġika Ewropea adatta.
Huwa jissottolinja wkoll l-importanza li ma jitfasslux programmi strateġiċi bħala “kompartimenti magħluqa”, iżda li titqies il-komplementarjetà tagħhom u, meta possibbli, li dawn jiġu applikati orizzontalment.
7.
Inizjattiva ewlenija — Inrawmu, nattiraw u nżommu t-talenti fit-teknoloġija profonda 7.1.
Il-KESE jilqa’ din l-inizjattiva biex jiżdiedu l-opportunitajiet u jitlaqqgħu flimkien l-impjegaturi u t-talenti madwar l-Ewropa. 7.2.
Il-KESE jilqa’ b’mod partikolari l-idea li tiġi esplorata l-possibbiltà ta’ trattament tat-taxxa aktar favorevoli għal stock options fl-Unjoni. 7.3.
Il-KESE jħeġġeġ lill-Kummissjoni tqis is-sitwazzjoni fiskali ta’ persuni ta’ talent li jaqsmu l-fruntieri sabiex jiġu evitati l-ostakli għall-moviment liberu tat-talenti.
7.4.
Il-KESE jistieden lill-Kummissjoni tikkoordina l-inizjattivi nazzjonali mmirati lejn it-trawwim tat-talenti.